
๏ ทรายเม็ดน้อยหลากสีมีทุกหน
ทั่วสกลผืนหล้ามหาศาล
ในท้องน้ำมหาสมุทรสุดลำธาร
ทรายประสานฝังตัวอยู่ทั่วไป

๏ เพียงพื้นที่น้อยนิดสถิตอยู่
ไม่โก้หรูพอกายาได้อาศัย
แต่เติมเต็มที่ว่างได้ดังใจ
อาคารใหญ่ยังต้องพึ่งจึงมั่นคง

๏ ต่ำก็มากสูงก็มีที่สถิต
ต้อยต่ำนิดรองเสาเข็มเต็มประสงค์
ยอดอาคารยอดเจดีย์ที่ยืนยง
กลับดำรงอยู่ได้เพราะทรายมี

๏ เป็นพื้นที่ปักธูปบูชาพระ
สักการะสัมพุทธวิสุทธิ์ศรี
แม้องค์พระปูนใหญ่ในธานี
สำเร็จดีงามสวยด้วยทรายน้อย

๏ แม้จิตถือเอาอย่างวางมานะ
มุ่งลดละถือความเห็นประเด็นถอย
ดั่งเม็ดทรายน้อยค่าต่ำกว่าพลอย
หยัดทยอยสูงสง่ายอดอาคาร ๚ะ ๛

